กรุงเทพมหานคร แจ้งผู้เดินทางออกจากพื้นที่ สแกน QR code เข้าระบบคัดกรอง BKK COVID-19 ประเมินความเสี่ยงด้วยตัวเอง
นางศิลปสวย ระวีแสงสูรย์ ปลัดกรุงเทพมหานคร เปิดเผยว่า จากที่มีมาตรการให้ควบคุมและป้องกันการแพร่ระบาดโควิด-19 ในกลุ่มแรงงานก่อสร้าง ห้ามการเดินทางและเคลื่อนย้ายแรงงานกรุงเทพมหานครจึงนำระบบแอปพลิเคชัน BKK COVID-19 ซึ่งเป็นระบบที่จัดทำขึ้นเพื่อบันทึกข้อมูลผู้ที่จะเดินทางออกจากพื้นที่โดยรวบรวมเฉพาะข้อมูลที่จำเป็น ซึ่งจะเป็นประโยชน์ในการสืบสวนโรคของเจ้าหน้าที่เพื่อป้องกันและควบคุมการแพร่ระบาด ประชาชนสามารถใช้งานได้ง่ายและใช้เวลาในการกรอกข้อมูลไม่นาน โดยมีเพียง 3 ขั้นตอนคือ สแกน QR CODE จากนั้นกรอกแบบฟอร์มข้อมูลส่วนบุคคล อาทิ  ชื่อ นามสกุล หมายเลขบัตรประจำตัวประชาชน เบอร์โทรศัพท์มือถือ ระบุเพศ และสัญชาติ จากนั้นกรอกข้อมูลการเดินทาง อาทิ ระบุการเดินทางเที่ยวเดียวหรือไปกลับ พร้อมเหตุผลความจำเป็นและแสดงข้อมูลกับเจ้าหน้าที่ที่ด่านคัดกรองสำหรับจุดคัดกรองการเดินทางในถนนสายหลัก เพื่อป้องปรามการเคลื่อนย้ายแรงงานออกนอกพื้นที่ จำนวน 6 เส้นทาง ได้แก่ จุดที่ 1 หน้าสถานีรถไฟดอนเมือง ถนนวิภาวดี-รังสิต  (ขาออก)จุดที่ 2 ใต้สะพานข้ามแยกมหานคร ถนนสุวินทวงศ์ (ขาออก)จุดที่ 3 หน้าปั๊มน้ำมันบางจาก กม. 4.5 ถนนบางนา-ตราด (ขาออก)จุดที่ 4 ใต้สะพานข้ามแยกพุทธมณฑล สาย 3 ถนนบรมราชชนนี (ขาออก)จุดที่ 5 หน้าสำนักงานเขตหนองแขม ถนนเพชรเกษม ซอย 70 และ 6. หน้าปั๊มน้ำมัน ปตท. เขตบางขุนเทียน ถนนพระรามที่ 2 (ขาออก)